Autogeenius 2: neid lugusid ja teste on loetud meie miljoni külastaja poolt kõige rohkem | Autogeenius
Autogeenius 2: neid lugusid ja teste on loetud meie miljoni külastaja poolt kõige rohkem
3. mai 2019 kell 09:29
Kaks aastat tagasi tundus, et ega Eestis väga erilisi testisõite teha ei saa... Fotod: Paula Johanna Adamson
3. mail 2017. aastal avaldas Autogeeniuse portaal oma esimese artikli. Digigeeniuse tehnoloogiaportaali edu pani asutajaid astuma järgmist sammu ning automaailm oli loogiline jätk.
Esimese loo autoriks oli muuseas Jakob Rosin ja teemaks BMW plaan hakata elektriautosid tootma.
BMW iNEXT sõidukite kontseptsioon. Foto: BMW
Autogeenius ei olnud kunagi mõeldud olema lehekülg ainult autofännidele, vaid koht, kus huvitavat ja kasulikku lugemist leiavad kõik, kes vähegi liikluse ja autodega kokku puutuvad.
Miljon unikaalset külastust
Kaks aastat hiljem on Autogeenius ületanud miljoni unikaalse külastaja piiri. Kuu lõikes on seni parim olnud 180 000 unikaalset külastajat, seda 2018. aasta novembris.
Geograafiliselt on külastatud Autogeeniust 194. riigist maailmas. ÜRO kohaselt on maailmas 195 riiki. See võib olla muidugi mingi tavainimestele mõistetamatu serverite liiklus. Samas, tore on mõelda, et keegi Tšaadis või Surinamis kunagi eksis siia ära ja püüdis aru saada, mis keeles see on. Üle 100 külastuse on tehtud 64 riigist.
Tore nimekiri, aga ilmselt pigem tehnilistel põhjustel selline
Kui vaadata soopõhist analüütikat, siis vaid väga napilt edastavad meessoost külastajad naissoost lugejaid, seega oleme suutnud oma teemaderingi hoida piisavalt laia.
Lisaks teeme juba rohkem kui aasta iganädalast podcasti Autotund ja visuaalset naudingut saab Instagrami kontolt.
Kõige loetumad artiklid
Esikohal on kurb lugu ühest BMW omanikust, kelle võrdlemisi uus ja garantiiline auto kippus liiga palju lagunema.
Teisel kohal on portaali teisel tegutsemiskuul kirjutatud arvamuslugu, kus Geeniuse toimetaja Martin Mets läks emotsionaalseks ja palus talle mitte neid kuradi tulesid vilgutada. Üle poolesaja tuhande inimest tahtsid teada, et miks siis mitte?
Kolmandaks on saanud uudisnupp sellest, et 2019. aasta jaanuarist hakkab kehtima uus trahvide määramise kord.
Neljas, viies ja kuues koht on kõik lähestikku ja puudutavad vastavalt liiklusseaduse muudatusi, uut korda B-kategooria lubade taotlemisel ja maanteeameti eksamite muutumist reaalsusele lähemaks.
Kõige loetumad testid
Sõiduproovid on kahtlemata toimetuse enda lemmikrubriik, aga lugejaks on tavaliselt pigem keskmisest autolembesem isik.
Esimesel kohal troonib Peeter Koppeli lugu Ford Mustangist ja tema ennustus, et küllap need autod varsti ära keelatakse.
Lexus LS500hFoto: Paula Johanna Adamson
Teine on meie fotovõlur ja kaasautor Paula Johanna, kelle üldse esimene testisõidulugu oli Lexuse lipulaevaga LS500h.
Kolmas on uus RAM 1500, millega Tarmo käis suusamatkal tugiteenuseid pakkumas ja mõnevõrra pettus.
Neljas on kirjanik Sass Henno sõit uue Toyota Land Cruiseriga ning alles viiendalt kohalt leiame esimese vanameister Jeremy Clarksoni testi, kus ta arvustab eestlaste lemmikut, Škoda Kodiaqi.
Kummalisel kombel on kuuendal kohal samuti Škoda Kodiaqi test, aga sedakorda meie enda proovisõit selle sportversiooniga.
Abi on alati vaja
Loomulikult oleme me alati avatud tagasisidele, soovitustele ja ka kaastöödele. Meie toimetus on piisavalt väike, et igas asjas meil kompetentsi ei saagi olla. Seega kaasame võimalusel eksperte ja targemaid inimesi erinevatel teemadel arvama ja selgitama.
Kui sul on mõni teema, mida võiks laiemalt jagada, siis anna teada. Äkki saame ägeda ja kasuliku loo!
Märksõnad: autogeenius, statistika, testid